**Jesenná škola v prírode**

Tento školský rok začali naši štvrtáci netradične: „Veľkou prípravou na Jesennú školu v prírode.“

Uskutočnila v čase od 18. do 22.septembra 2017. Vtedy si zmenili adresu pobytu a na 5 dní sa ubytovali v krásnom horehronskom prostredí v penzióne Bystrinka v obci Bystrá, iba pár krokov od Bystrianskej jaskyne.

Penzión bol útulný a každá izba mala vlastnú sprchu a sociálne zariadenie. Na prízemí bola veľká spoločenská miestnosť, v ktorej prebiehal hlavne večerný program a spoločné denné aktivity.  Všetci si pochutnávali na raňajkách, ktoré boli vo forme bufetových stolov, no pán kuchár sa nedal zahanbiť ani na obed, či večeru. Dokonca si deti vyskúšali aj prípravu pizze.

Program mali štvrtáci veľmi pestrý a zažili veľa nového.

V prvý deň po vybalení, sme navštívili Dom horskej služby, kde nám pán inštruktor – horský záchranár porozprával, ako funguje pomoc na horách. Nakoniec si všetci odvážlivci moholi vyskúšať vyliezť po lezeckej stene. Bola radosť pozerať, ako niektoré deti prekonávajú svoje obavy a svoj strach.

Počas spoločne stráveného týždňa sme cestovali aj do Čierneho Balogu, kde na nás už čakala Čiernohronská železnička. Ňou sme sa dopravili do prekrásneho Lesníckeho skanzenu, kde sme časť z neho prešli peši a dozvedeli sa, aký je les aj život v ňom dôležitý pre všetkých a aká je potrebná práca lesníkov.

Keďže sme bývali v tesnej blízkosti Bystrianskej jaskyne, bolo by veľmi smutné nenavštíviť ju. Tak sme sa vybrali do jej útrob a zistili sme, že tam veľmi radi zimujú netopiere. Mali sme to šťastie, že nás jeden na začiatku privítal svojim preletom a na konci prehliadky druhý oddychoval vo svojej klasickej polohe dolu hlavou.

Poobede sme sa rozdelili do dvoch skupín. Dievčatá si obliekli zásterky, nasadili kuchárske čapice a pustili sa s pánom kuchárom do prípravy a pečenia pizze. Chlapci si to namierili do sauny, kde sa pekne vyhriali a zrelaxovali. Na druhý deň si to samozrejme vymenili a pripravili výbornú pizzu zrelaxovaným dievčatám oni.

Počasie nám veľmi neprialo, na výlety po okolí sa veľmi nedalo chodiť, tak sme využili neďaleký Vodný raj – Welnes hotel Bystrá. Tam si žiaci zaplávali a tešili sa, že celý bazén patrí len nám.

Koniec školy v prírode sa neodvratne blížil a aby sme nezabudli ako nám bolo dobre, na pamiatku sme si vytvorili spoločnú vlajku a hymnu.

Myslím, že táto škola v prírode splnila svoj účel. Nielenže sa utužili vzťahy medzi deťmi, ale sa veľa nového a zaujímavého aj dozvedeli a obohatili si svoje vedomosti a znalosti o prírode priamym pozorovaním a skúsenosťou. Po týždni plnom zážitkov sa všetci žiaci vrátili šťastne domov k svojim rodičom.